b'\n_START_ARTICLE_\nLucia Popp\n_START_PARAGRAPH_\nLucia Popp (12. marraskuuta 1939 \xe2\x80\x93 16. marraskuuta 1993) oli T\xc5\xa1ekkoslovakiassa syntynyt sopraanolaulaja. _NEWLINE_Popp esiintyi ensimm\xc3\xa4ist\xc3\xa4 kertaa julkisesti Bratislavassa ollessaan 23-vuotias. T\xc3\xa4ll\xc3\xb6in h\xc3\xa4n lauloi Y\xc3\xb6n kuningattaren osuuden Mozartin Taikahuilussa. Kun Herbert von Karajan kuuli Poppin laulavan 1963, h\xc3\xa4n tarjosi t\xc3\xa4lle tilaisuutta tulla esiintym\xc3\xa4\xc3\xa4n Wienin valtionoopperaan. Popp hyv\xc3\xa4ksyi ja saikin pian kolmen vuoden esiintymissopimuksen. _NEWLINE_Vuonna 1966 Popp p\xc3\xa4\xc3\xa4si esiintym\xc3\xa4\xc3\xa4n Covent Gardenin oopperaan Lontooseen, jossa h\xc3\xa4nell\xc3\xa4 oli osuus Giuseppe Verdin oopperassa Un ballo in maschera. Sopraano p\xc3\xa4\xc3\xa4si pian laulamaan my\xc3\xb6s New Yorkin Metropolitan-oopperaan. _NEWLINE_Poppin tunnetuin rooli oli pitk\xc3\xa4\xc3\xa4n Y\xc3\xb6n kuningatar Taikahuilussa. Pian h\xc3\xa4n omaksui rooleja my\xc3\xb6s muista Mozartin teoksista sek\xc3\xa4 esimerkiksi Richard Straussin ja Leo\xc5\xa1 Jan\xc3\xa1\xc4\x8dekin oopperoista. H\xc3\xa4n teki yhteisty\xc3\xb6t\xc3\xa4 useiden tunnettujen kapellimestarien, kuten Leonard Bernsteinin, Lorin Maazelin, Neville Marrinerin, Charles Mackerrasin, Rafael Kubelikin, Bernard Haitinkin ja Georg Soltin kanssa. _NEWLINE_Popp menehtyi pahanlaatuiseen aivokasvaimeen 1993, ollessaan 54-vuotias.'